**Izložba**

***Medicina Sacra : štovanje svetaca zaštitnika i duhovna dimenzija medicine***

Split, Palača Skočibušić-Lukaris, Peristil, 17. 3. – 8. 4. 2018., u sklopu manifestacije *Dani kršćanske kulture*, a u povodu 25. obljetnice osnutka HKLD-a Podružnice Split

Autorica izložbe i urednica kataloga: Silvija Brkić Midžić, prof., viša kustosica, upraviteljica Hrvatskog muzeja medicine i farmacije HAZU

Autorica predgovora u katalogu izložbe: prof. dr. sc. Danica Galešić-Ljubanović, predsjednica HKLD-a Podružnice „Branimir Richter“ Zagreb

Stručna suradnica za farmaciju: Mirjana Vrsalović, mag. pharm., članica Sekcije farmaceuta i biokemičara HKLD-a

Ova informativna pokretna izložba osmišljena je 2016. godine u suradnji Hrvatskog muzeja medicine i farmacije HAZU i Hrvatskog katoličkog liječničkog društva, Podružnice „Branimir Richter“ Zagreb. Inicijalnu jezgru izložbe čine 4 postera na roll-up stalcima.

Do sada je izložba bila postavljena na 6 lokacija, s raznim povodima:

Zagreb, Hrvatsko katoličko liječničko društvo, Praška 6/II, 21. 12. 2016. – 20. 1. 2017. (u povodu 25. obljetnice osnutka HKLD-a i 10. obljetnice osnutka HKLD, Podružnice Zagreb)

Zagreb, Ustanova URIHO, Galerija Sunce, 27. siječnja 2017. – 11. veljače 2017. (u sklopu manifestacije *Noć muzeja 2017*)

Zagreb, Hrvatski povijesni muzej, 9. veljače 2017. (u povodu proslave Dana sv. Apolonije, zaštitnice dentalne medicine)

Zagreb, Hrvatsko katoličko sveučilište, 7. travnja 2017., u povodu Svjetskog dana zdravlja

Zagreb, Medicinski fakultet Sveučilišta u Zagrebu, 26. travnja – 17. srpnja 2017., u povodu 100. obljetnice Fakulteta; izrađeno je dodatnih 16 zidnih postera

Zagreb, Farmaceutsko-biokemijski fakultet Sveučilišta u Zagrebu, 22. 12. 2017. – 28. 2. 2018., u povodu 135. obljetnice studija farmacije na Sveučilištu u Zagrebu; izrađeno je 15 dodatnih zidnih postera tematski vezanih za farmaciju

Hrvatski muzej medicine i farmacije Hrvatske akademije znanosti i umjetnosti počeo je s radom 2015. godine, kada je nastupila na dužnost upraviteljica Silvija Brkić Midžić, viša kustosica. Poslanje Muzeja je prikupljanje, zaštita, dokumentiranje i prezentiranje hrvatske medicinske i farmaceutske baštine, što je moguće ostvariti jedino putem trajne suradnje s medicinskim i farmaceutskim ustanovama, tvrtkama i društvima. Tako je uspostavljena suradnja i s Hrvatskim katoličkim liječničkim društvom, Podružnicom Zagreb te je u prosincu 2016. godine organizirana izložba *Medicina Sacra : štovanje svetaca zaštitnika i duhovna dimenzija medicine* u povodu 25. obljetnice osnutka Hrvatskog katoličkog liječničkog društva i 10. obljetnice HKLD-ove Podružnice Zagreb.

Kako i sam naslov govori, ova izložba ima za cilj osvijetliti povezanost medicine i farmacije s kršćanskom tradicijom i duhovnošću kroz cijelu povijest zapadne kulture, od Isusa liječnika, svetoga Luke Evanđelista i svetih Kuzme i Damjana preko svetaca zaštitnika od bolesti i svetih liječnika iz srednjega i novoga vijeka do suvremenih hospicija i Caritasovih ljekarni, na sažet i pregledan način, pomoću odabranih tekstova i ilustracija koje su djelomice preuzete iz literature, a većim dijelom prikazuju građu iz muzejskih zbirki te nekoliko odabranih slika iz fundusa Strossmayerove galerije starih majstora HAZU.

Predstavljene su tri skupine muzejskih predmeta: narodna baština vezana za štovanje svetih zaštitnika od bolesti, sakralni umjetnički predmeti iz hrvatskih ljekarni i tiskana građa koja svjedoči o svetačkim imenima zdravstvenih ustanova te štovanju svetaca zaštitnika medicinske i farmaceutske profesije.

Tekstualni i ilustrativni izložbeni sadržaji osvjetljuju svetost poziva liječnika, ljekarnika i svih onih koji brižno skrbe za zdravlje bližnjih, jer oni ne liječe samo ljudska tijela, nego svojim zdravim duhom, predanim radom i ljudskom toplinom kod bolesnika osnažuju vjeru, nadu i ljubav. Stoga je ova izložba i povod da se sjetimo ne samo svetih liječnika iz prošlosti, nego i naših samozatajnih suvremenika koji nesebično skrbe o bolesnima i nemoćnima čineći svakodnevno tjelesna i duhovna djela milosrđa.